ועדת העלייה, הקליטה והתפוצות, כנסת 15, פרוטוקול מספר 197, 2002-02-20 09:15

מיכאל נודלמן: בחוק ותיקי מלחמת העולם השנייה נעשה תיקון לחוק זיכרון השואה והגבורה בו היה כתוב:

יורי שטרן: הצעת החוק שלנו עברה לא מעט שינויים אבל בקטע הזה כמעט ולא היה שינוי והסעיף הזה בחוק מחייב הנצחת גבורתם של היהודים שהיו חיילים בצבאות הברית, כאשר קודם כל בצבא האדום שבו שירתו רוב היהודים.

יורי שטרן: ביצוע הנושא הזה הוטל על "יד ושם" ולכן החוק שלנו, חוק ותיקי מלחמת העולם השנייה, התייחס לחוק "יד ושם" ותיקן תיקון בחוק הקודם.

יורי שטרן: מאז התקבל חוק ותיקי מלחמת העולם השנייה עברו כמעט שנתיים וכל סעיפי החוק החברתיים והארגוניים – במה שנוגע להכרה במעמד וכולי – בוצעו ומתבצעים, אבל הסעיף הזה נשאר ללא תזוזה.

יורי שטרן: בשנים שקדמו לחקיקה הזאת, בשנות ה90-, באופן פרטי יזמו כמה מותיקי מלחמת העולם השנייה, אנשים מבוגרים, הקמתם של כמה מוזיאונים כאלה בחדרה, ברעננה, בכרמיאל, בקרית ביאליק, בבת-ים.

יורי שטרן: המוזיאונים שונים בהיקפם ובמקצוענות אבל כולם אספו חומר מאוד מאוד יקר ומקורי, חומר שאנשים הביאו אתם כאשר החלק הגדול מגיע מברית-המועצות וחלק גם מארצות אחרות.

יורי שטרן: את זה צריך להעריך כי אדם שעולה לוקח מטען מצומצם והוא לוקח את הדברים היקרים לו בחייו, במיוחד אלה שיעזרו לו להסתדר במקום החדש.

יורי שטרן: הוא לא לוקח אתו ארגזים של חומר ארכיוני, של מכתבים, של כרזות, של תעודות ולדעתי זה שהביאו את זה כשלעצמו המשך לגבורה, כי אותו אדם עושה את זה על-חשבון החפצים היותר שימושיים שלו.

יורי שטרן: כך התארגנו המוזיאונים האלה.

יורי שטרן: הייתי עם מנכ"ל "יד ושם" וצוותו באחד המוזיאונים, בחדרה, שזה מוזיאון שנעשה בצורה מקצועית כי מי שארגן אותו בעצמו עבד שנים רבות בברית-המועצות בתחום הזה.

יורי שטרן: על כל פנים, אנחנו רוצים לדעת איך "יד ושם" מתכוון לבצע את מה שהוטל עליו בחוק, ושנית, הדעה שלנו – גם של חבר הכנסת נודלמן וגם שלי ואני חושב שגם של חברי כנסת רבים אחרים שהם חברי הוועדה שביקרו באותם המקומות – היא שאתרי הנצחה, כל מה שיקום, צריך וחייב לכלול ולשלב את מה שאנשים עשו בעצמם, גם כהוקרה למאמץ הבלתי רגיל הזה שנעשה באמת לשם שמים ולא מסתתרת מאחורי זה שום מטרה אחרת, כי כל זה כרוך בהוצאות כספיות שהם מוציאים למרות שאין להם.

יורי שטרן: אנחנו לא אנשי מקצוע, אבל כפי שנראה יש שם דברים שהם באמת ייחודיים.

יורי שטרן: אני אציין דבר אחד שאולי בזמנו פשוט הדהים ואני חושב ששנינו היינו באותו ביקור בחדרה.

יורי שטרן: יש שם סיפור של משפחה יהודית אחת, משפחת גורדון, והסיפור מתחיל מתמונת קציני צבא אוסטרי - כי הם היו מצ'רנוביץ – מתחילת המאה, לאחר מכן קציני הצבא הרוסי ממלחמת העולם הראשונה, לאחר מכן קציני הצבא האדום, לאחר מכן קציני הצבא הרומני, ואחר-כך האיש הצעיר שהוא חייל צה"ל.

יורי שטרן: אני חושב שדבר כזה מדבר אל לבו של כל ישראלי וכל יהודי.

ישי עמרמי: א.

ישי עמרמי: כבר בשנת 1985 הוקמה ב"יד ושם" אנדרטה מיוחדת לצורך הזיכרון של הלוחמים בצבאות הברית ובצבא האדום, והאתר הזה הוא אחד האתרים המרכזיים ב"יד ושם" שאני מניח שחלק מהחברים מכירים אותו.

ישי עמרמי: ב.

ישי עמרמי: מזה שנים אנחנו מקיימים את העצרת המרכזית השנתית ב9- במאי, יום הניצחון על גרמניה הנאצית, והעצרת מתקיימת באתר הזה.

ישי עמרמי: גם זה הפך להיות בשנים האחרונות אירוע ממלכתי כחלק מהמסגרת של אותה מגמה או אותו רעיון לקדם את נושא הזיכרון של הלוחמים וכמובן גם נושאים אחרים כמו גביית עדויות, איסוף חומר ארכיוני מסוגים שונים וכך הלאה.

ישי עמרמי: צריך לציין שהעניין לא מתחיל, לא נגמר וכן הטיפול בנושא הזה לא אמור להסתיים אלא הוא מטופל ב"יד ושם" מקדמת דנא, משנים רבות אחורה.

ישי עמרמי: בעקבות היוזמה של החוק והשינוי בחוק יד ושם קיימנו סדרה של דיונים בעניין הזה, כולל בשיתופו וביוזמתו של יורי שטרן, כולל הביקור שהוא הזכיר אותו פה שערכנו במהלך הזמן והעברנו ליורי שטרן – לפני חודש וחצי-חודשיים – את התוכנית הראשונית שלנו לקידום הנושא.

ישי עמרמי: אנחנו מוכנים, אם זה יהיה מקובל, להעביר את המכתב והתוכנית לחברים כאן ואז אוכל גם להתייחס לסעיפים שמופיעים על סדר היום של התוכנית הזו כפי שהבנו אותה.

ישי עמרמי: כאמור, התוכנית נמצאת כאן אתנו והבאנו עותקים שלה, כך שמי שרוצה יכול לקבל אותה.

ישי עמרמי: כפי שאמרתי, התוכנית הזו הועברה על-ידי יושב-ראש הנהלת "יד ושם" גם בעקבות דיון שהתקיים בוועד המנהל של "יד ושם".

ישי עמרמי: על פי הסיכום העקרוני עם יורי שטרן התבקשנו והסכמנו להגיש הצעה לקידום העניין והיא כוללת את הנושאים השונים והיא מלווה גם בהתייחסות לנושאים התקציביים שמלווים את כל אחד ואחד מהנושאים כפי שהם מפורטים בתוכנית ואני אעבור עליהם בתמצית.

ישי עמרמי: אם יהיו שאלות או הערות, כמובן נשמח לשמוע ולהתייחס.

ישי עמרמי: הנושא הראשון, ציון יום הניצחון על גרמניה הנאצית שהפך להיות אירוע ממלכתי והוא מתבצע בשיתוף עם מרכז ההסברה ועם כמובן הווטרנים והוא מצוין כל שנה ב9- במאי אלא אם לפעמים צריך להקדים או לאחר מטעמים של מועדי השנה.

ישי עמרמי: משתתפים באירוע הזה כ1,500- - ולפעמים יותר – וטרנים שמגיעים ל"יד ושם" בשעות אחר הצהרים.

ישי עמרמי: האירוע הזה קיבל איזושהי מתכונת כאשר משתתפים בו ראש-הממשלה, לפעמים שר הביטחון, הרמטכ"ל, שר הקליטה ונציגי כל הגורמים המעורבים בעניין.

ישי עמרמי: האירוע הזה הפך למסורת והוא מתקיים מדי שנה.

ישי עמרמי: היות ובתחילת הדרך האירוע היה קצת פרטיזני והפך עכשיו לאירוע ממלכתי על-פי החוק, חשבנו שראוי לשדרג את האירוע הזה ולהפוך אותו באמת לבעל איכות ורמה יותר גבוהה, כולל אם ניתן לקבל גם סיוע לצורך העברתו בשידור או לצלם עבור הטלוויזיה, רשות השידור וכולי, דבר שעד היום לצערי לא הצלחנו להשיג אלא שודרו קטעים ממנו בלבד וזה דומה לאירועים ממלכתיים אחרים שמצולמים, או משודרים או מוקלטים באופן מסודר.

ישי עמרמי: זה היה יכול לתת לאירוע הזה חשיפה ציבורית ותקשורתית יותר גדולה.

ישי עמרמי: הדבר הזה הוא חשוב ואנחנו אמרנו שהיום תקציב הכנס הזה הוא תקציב יחסית קטן, ששים אלף שקלים, אנחנו חושבים שכדי להפוך אותו לאירוע ברמה הרבה יותר גדולה, ביקשנו תוספת של מאה אלף שקלים.

ישי עמרמי: הנושא השני הוא נושאים בתחום החינוך.

ישי עמרמי: אני חוזר ומזכיר שהתוכנית הזו היא תוכנית ראשונית לקידום העניין בשנה הקרובה.

ישי עמרמי: כמובן זה רק תחילתו של תהליך שאחר-כך צריך יהיה לקבל תאוצה, בהנחה שגם יועמדו לרשותו האמצעים הנדרשים.

ישי עמרמי: מבחינת בית-הספר, שני דברים מבחינת הנושאים כאשר האחד הוא ימי עיון שיעסקו בנושא הזה סביב ה9- במאי או סביב מהלך חודש מאי, וקיום סדרה של ימי עיון הן למורים והן לתלמידים על מנת להבליט את הנושא הזה.

ישי עמרמי: הדבר השני בו אנחנו רוצים הוא הכנת חומרי לימוד ותוכניות לימוד שעוסקות בסוגייה הזו באופן ספציפי על-מנת שהנושא הזה ייכנס למהלך הלימודים שעוסקים בנושא השואה בכלל.

ישי עמרמי: זה כולל ימי עיון ב"יד ושם" וכולל פעילות בבתי-הספר ברחבי המדינה.

ישי עמרמי: העלות כאן – התחלה של הפקה – היא סדר גודל של 8,000 שקלים.

ישי עמרמי: הנושא השלישי הוא הוצאה לאור של פרסומים שונים בנושא הזה.

ישי עמרמי: גם כאן הועלו שני רעיונות ראשוניים והם להוציא איזושהי אנתולוגיה, בין אם סיפורים של חיילים על מלחמתם בצבאות השונות, כאשר זה כולל עלויות - של תרגום, הוצאה לאור וכל מה שקשור בזה – בסך של ששים אלף שקלים, ולעודד הוצאתם לאור של ספרי זיכרונות של לוחמים יהודים שכבר ב2001- סייענו להוצאה של שלושה ספרי זיכרונות בתחום הזה.

ישי עמרמי: אנחנו מדברים על תגבור המערכת הזאת ואנחנו מדברים בשלב הראשון על סיוע של ארבעים אלף שקלים שיכול לקדם את העניין.

ישי עמרמי: הנושא הרביעי הוא נושא התיעוד.

ישי עמרמי: ל"יד ושם" יש את הארכיון הגדול ביותר בעולם בנושאים הקשורים בשואה ובנושאים הנושקים לעניין הזה ובעניין הזה אנחנו רוצים לאסוף עדויות של ניצולים ובתוך זה גם עדויות של לוחמים בצבאות.

ישי עמרמי: בגלל בעיות תקציב "יד ושם" מבצע פעילות כזו בהיקף מסוים ואם רוצים לתגבר את הקלטת העדויות של לוחמים, צריך להעמיד לרשות זה אמצעים ואז לתגבר את הקלטת העדויות האלה.

ישי עמרמי: אנחנו כמובן נשמח לעשות את זה במסגרת הפעילויות שלנו ולהעשיר את האוסף של "יד ושם" כך שיהיו בו עדויות של לוחמים.

ישי עמרמי: אנחנו רוצים לקיים שיתוף פעולה לגבי איסוף תיעוד מכל הסוגים, כפי שאנחנו עושים איסוף של חומר מניצולים לגבי מכתבים, תעודות, מסמכים ותמונות.

ישי עמרמי: אנחנו רוצים לתאם עם ארכיון צה"ל שלפי מיטב ידיעתנו גם הוא עוסק בנושא הזה ולקיים שיתוף פעולה לגבי איסוף של מסמכים, מוצגים, תמונות ובעיקר גם שמות של לוחמים שנספו או נהרגו במלחמות האלה.

ישי עמרמי: יש עוד שני רעיונות שלפי דעתנו הם חשובים ביותר ושכרגע אי אפשר להתייחס אליהם בתחום האופרטיבי או התקציבי כי צריך קודם כל להחליט עליהם ואז לראות איך ניגשים אליהם.

ישי עמרמי: הם מופיעים בסוף התוכנית אחרי הריכוז התקציבי שתכף אני אחזור אליו.

ישי עמרמי: האחד זה הנושא של הפעילות המוזיאונית שיורי שטרן דיבר עליה ולכבוד העניין הזה ערכנו ביקור – כי אני רציתי להתרשם התרשמות בלתי אמצעית – באחד המוזיאונים, בחדרה, שאני מניח שהוא המוזיאון הגדול ביותר.

ישי עמרמי: אני רוצה לומר שהתרשמנו מאוד והתרגשנו מאוד לראות את המקום, את המאמץ שנעשה והושקע בדבר הזה.

ישי עמרמי: בביקור היה גם ראש העיר, ישראל סדן.

ישי עמרמי: כמו שדיברנו באותה פגישה שהייתה במוזיאון עצמו, הנושא הזה של טיפול או שדרוג של מוזיאון כזה, מהווה באופן יחסי כמובן סוגייה כספית כבדה ביותר.

ישי עמרמי: אנחנו חושבים שראוי שיהיה מוזיאון כזה, לפחות אחד, בישראל במקום כזה או אחר.

ישי עמרמי: ישראל סדן אמר שהוא כראש העיר מוכן לקדם הקמה של מוזיאון כזה בעיר חדרה.

ישי עמרמי: "יד ושם" יהיה מוכן – כמו שהדגשתי בפגישה שלנו במקום – לסייע בנושאים המקצועיים, בעריכה, בהכוונה, להיות חלק מאותו צוות שיכין הקמה של מוזיאון כזה אבל זה נושא שקשור להחלטות ברמה אחרת ובהיקף אחר.

ישי עמרמי: אם הרעיון יתקבל, אנחנו עומדים לרשות העניין.

ישי עמרמי: בנוסף ציינו דבר שאפשר לעשות אותו והוא יחסית קל יותר וכאן אני מדבר על תערוכה ניידת.

ישי עמרמי: גם נושא זה חייב אמצעים, אבל אם יוחלט לעשותו נשמח לסייע בעניין.

ישי עמרמי: מדובר בתערוכה ניידת שתופק מחומרים שכבר נאספו ונמצאים.

ישי עמרמי: אנחנו קיימנו תערוכות כאלה ב"יד ושם" ואנחנו לומדים שהרעיון הזה הוא רעיון מצוין מבחינה חינוכית כי תערוכה כזו יכולה להיות תערוכה נודדת שעוברת בבתי-הספר, עוברת בערים, במתנ"סים, עוברת במקומות שונים והיא יכולה לתת ביטוי לנושא הזה באופן מאוד חי כאשר אחר-כך נלווית לזה גם פעולה חינוכית במקום עם החומרים ש"יד ושם" יכין, הכנת מורים ופעילות תלמידים.

ישי עמרמי: לפי הערכתנו, מתוך הניסיון שלנו, זה רעיון מצוין שאם יוחלט עליו, צריך להחליט לטפל בו ואפשר להתחיל לטפל בו.

ישי עמרמי: בעקבות הניסיון שנצבר אפשר להציע את המודל ואת התוכנית ואחר-כך את התקציב הנדרש כדי לעשות את התערוכה הזאת.

ישי עמרמי: דרך אגב, אפשר לשכפל תערוכה כזו ולהריץ יותר מתערוכה אחת.

ישי עמרמי: הדבר האחרון שעלה כרעיון הוא שיתוף פעולה והצעה למרכז ההסברה, לשירות הסרטים, להפיק בשלב הראשון סרט שעוסק בנושא ולעניין זה, אם תהיה הסכמה שלהם כגורם מקצועי וכמי שעוסק בהפקת סרטים בנושאים לאומיים מסוג כזה או אחר, אנחנו כמובן נשמח להיות שותפים להכנת והפקת הסרט הזה.

ישי עמרמי: שוב, זה נושא שקודם כל צריך להסכים עליו ואחר-כך לקבוע איזה סרט, מה יהיה אורכו של הסרט וכולי כי מזה נגזרת המשמעות התקציבית.

ישי עמרמי: אני מסכם את דבריי.

ישי עמרמי: כפי שאמרתי, אלה רעיונות ראשוניים לקידום הנושא.

ישי עמרמי: אם הרעיונות האלה יתקבלו על דעת החברים – התוכנית הועברה ליורי שטרן ולא שמענו התייחסות שלו, ונשמח לשמוע את התייחסותו כאן או בהזדמנות אחרת – נוכל לראות איך מקדמים אותם.

ישי עמרמי: דיברנו על יורי שטרן על העובדה שהיות שאנחנו נמצאים בשנת תקציב לא מוצלחת, לצערי גם מבחינת "יד ושם", כדי שנוכל לנוע בעניין הזה צריך לחשוב ולראות איך בכל-זאת מגייסים איזשהו סיוע ואמצעים על-מנת להתחיל לקדם את התוכניות.

ישי עמרמי: אני לא מציע לראות את העניין הזה כדבר שעושים אותו עכשיו לשנה אלא לראות איך אחר-כך הופכים את התוכנית הזו לתוכנית שיש לה גם המשך ופרק או פרקים נוספים כולל ההתייחסות לעניין המוזיאוני מתוך מה שלמדתי ובשיחות שהיו לי עם החברים הוא נושא כבד וחשוב מאוד לחברים, נושא שהיינו רוצים להתייחס אליו התייחסות מיוחדת.

ישי עמרמי: בלי תקצוב מיוחד, אין שום סיכוי להרים מוזיאון מתקבל על הדעת ברמה מקצועית.

ישי עמרמי: אתם צריכים לדעת שעיריית חדרה העמידה לרשות המוזיאון מרתף אבל הוא ללא מיזוג.

חגי יהודאי: אני אחראי במשרד החינוך בין השאר על הפעילות החינוכית של המוזיאונים.

חגי יהודאי: לא על הנושא המוזיאולוגי בתחום הצר של המילה אלא על פעילות חינוכית אקטיבית של תלמידים.

חגי יהודאי: בין השאר אנחנו עוסקים כנושא מיוחד בנושא של המוזיאונים ומכונים לנושא השואה ובדיוק בימים אלה אנחנו יושבים ומגבשים קריטריונים חדשים לתמיכה בפעולות חינוכיות של גופים שעוסקים בנושא השואה.

חגי יהודאי: לפני כשנה ביקרתי במוזיאון בחדרה והתרשמתי מאוד, אבל קורה כאן מעגל קסמים כאשר כל עוד אין פעילות חינוכית עם תלמידים, למשרד החינוך יש מניעה לעזור ולכן צריך לחשוב יחד עם "יד ושם" ועם עיריית חדרה כדי למצוא דרך לסייע כאשר גם בנושא פעולות המטה נהיה קשובים ונשמח לסייע בכל דבר שקשור לקידום הנושא הזה שאני חושב שהוא חשוב וצריך לטפח אותו.

חגי יהודאי: כמובן שעמדת המשרד שלנו היא חיובית מאוד ותומכת.

חגי יהודאי: נשתדל למצוא לזה גם דרכים מעשיות.

יורי שטרן: מעבר לקטע הסוציאלי, דרכו נתנו מעט מאוד כתוספת סיוע ללוחמים, הדאגה הבסיסית והמטרה המרכזית היא להגיע לכך שבתודעה הציבורית בארץ המלחמה – לא הסבל ולא המרד – של החיילים ושל הקצינים תהיה חלק מראיית העבר.

יורי שטרן: כשאנחנו חושבים על התקופה הנוראית הזו, ליד מחנות הריכוז, הגטאות והפרטיזנים, היו גם גדודים ויחידות בהם היו לוחמים יהודים שלחמו כחיילים וקצינים בצבאות השונים.

יורי שטרן: לכן כעיקרון זו פשוט הגדרה מחודשת של נושא השואה ומלחמת העולם השנייה עם דגש חזק יותר מן העבר על מה שהיהודים עשו כלוחמים.

יורי שטרן: לכן אני חושב שמוצדק לעשות את ההסבה הזו בתוך הפעילות המתוכננת שלכם ובתוך התקציב.

יורי שטרן: אני לא פוסל מאבק והליכה ביחד לתוספות, אבל אני לא חושב שזה יקרה מיידית ואנחנו מדברים על ה9- במאי כשהתאריך הזה מאוד קרוב.

יורי שטרן: אחרי שראית והתרשמת – וגם כאן

יורי שטרן: יושבים אנשים שאפשר לראות עליהם את הכל – כדאי אולי לקבל את ההחלטה הפנימית שלכם לתת סיוע לנושא זה, לתת שעות לימוד, ולהשתמש גם בכוחות הקיימים לצורך העניין.

שאול דלאל: מבחינה תקציבית, מעבר לזה שלא תכננו כזו הוצאה או כזה כיוון, תוכניות אחרות שהיו אצלנו נגנזו בשל הקיצוצים בתקציב, כך שאני לא רואה מה יכול ומה האפשרות של משרד הביטחון לתרום תקציבית לנושא.

שאול דלאל: אני אשמח לתמוך בכל מה שאני אוכל במי שיישם את החוק יחד עם החברים במשרדי הממשלה ועכשיו גם ב"יד ושם" בקטע הזה, אבל מבחינה תקציבית אני לא רואה אפשרות.

ישי עמרמי: אם אנחנו רוצים להקים מוזיאון - ואני אומר לכם שאני התרשמתי שזה נושא מרכזי שמעניין את החברים, ונניח שהוא יקום בחדרה כי שם הוא קיים כרגע ויש את נכונות ראש העיר - אני מציע שיוקם צוות שיכלול את "יד ושם", את אותו גורם שעוסק בנושא של המוזיאונים במשרד הביטחון, את משרד התרבות שהוא בכלל מופקד על נושא המוזיאונים ולכן הוא לא יכול להיות מחוץ לתמונה, את משרד החינוך ואת משרד הקליטה.

ישי עמרמי: כך שנכון לרגע זה יש לנו חמישה גופים שיכולים בשלב הראשון להקים צוות מקצועי שיעשה את התוכנית ויבחן מה רוצים לעשות.

ישי עמרמי: גם לעשות תוכנית כזו לוקח פרק זמן מסוים.

ישי עמרמי: אנחנו בכל-זאת מקווים שבשנה הבאה ירווח לנו מעט, אבל את השנה הנוכחית נוכל לנצל ונכין תוכנית להקמת מוזיאון כזה בחדרה ונראה מה המשמעויות של זה.

ישי עמרמי: אם יתגייסו חמישה גורמים או משרדים, הרי לא מדובר במוזיאון ישראל, יכול להיות שזה יוכל לצאת אל הפועל.

ישי עמרמי: יכול להיות שיהיו עוד גורמים שיכולים להיות מעורבים בזה.

ישי עמרמי: אני חושב שיחד אפשר יהיה להרים פרוייקט כזה, אבל מוכרחים להכין בשלב הראשון איזושהי תוכנית.

ישי עמרמי: את התוכנית הזאת ואת הצוות הזה אפשר להקים לאלתר.

ישי עמרמי: אם משרד הביטחון יוכל קודם כל להיות שותף בצוות שיחשוב מה צריך בדיוק לעשות ואיך לעשות על-מנת להקים מוזיאון כזה, אז התקדמנו.

ישי עמרמי: כאשר ירווח קצת ותהיה תוכנית אופרטיבית קונקרטית, נלך למשרד האוצר ואני מניח שגם משרד האוצר, כמו שהוא מסייע בדברים אחרים, אולי בעוד שנה, כשירווח קצת, יוכל לסייע בהקמת מוזיאון כזה.

ישי עמרמי: אני אומר שכרגע אפשר להרוויח את הזמן על-מנת לדון באותם דברים שהם מוסכמים, אלה שכדאי לעשותם ולהכין את התוכניות.

ישי עמרמי: אני יודע מעבודתי עם משרד האוצר שכאשר יש התגייסות של הגורמים השונים במובן הזה, משהו ייתן משרד החינוך, משהו ייתן משרד התרבות, משהו ייתן משרד הביטחון, "יד ושם" ייתן את הסיוע הנדרש ובזה כבר התחלנו לעשות משהו, ומשרד האוצר יוסיף גם את החלק שלו.

ישי עמרמי: בהקמה מחדש של המוזיאון ב"יד ושם" שותפים משרד האוצר, משרד התיירות ומשרד החינוך בהסכם משותף שנעשה וכל אחד נותן את הנתח שלו.

ישי עמרמי: כרגע אני מציע באופן אופרטיבי, כדי לחסוך זמן ולהתקדם בנושא המרכזי הזה, להקים צוות בין-משרדי על-מנת להכין פרוגרמה, תוכנית ותקציב כך שכאשר זה יהיה גמור נוכל ללכת עם זה אל הממשלה ואל הגורמים השונים ולהתחיל לגייס את הכסף.

יולנדה שטראוס: משרד הקליטה בקשר לזיכרון ולהנצחה כבר מעורב בצורה צנועה.

יולנדה שטראוס: ביום לציון הניצחון על גרמניה הנאצית, השתתפות משרד הקליטה היא לא רק בנוכחות משרד הקליטה אלא אנחנו משתתפים גם תקציבית ומסבסדים את מרכז ההסברה, את ההסעות ואת הנוכחות המסיבית של עולים ושל וטרנים בטקס.

יולנדה שטראוס: ביום הניצחון בכל אחד מריכוזי העולים, ובעיקר במשרדי הקליטה שפרוסים על פני כל הארץ, אנחנו מקימים פינות זיכרון בעברית וברוסית וכל זה לידיעת כל הקהל שפוקד את המשרדים שלנו.

יולנדה שטראוס: בנוסף לכך – ואולי זו תמיכה עקיפה – ארגון הווטרנים ממוקם בבניין שלנו ברחוב אסתר המלכה בתל-אביב וכבר שנים רבות מקבל שם אכסניה.

יולנדה שטראוס: העובדה שמקבלים שם גם את האכסניה ואת כל שירותי המשרד ללא כל תמורה, מאפשרת להם להתארגן ואנחנו רואים בזה תמיכה גדולה מאוד.

יולנדה שטראוס: אני לא יודעת אם הוועדה מעונינת לקבל עדכונים שלא קשורים לחלק הזה של החוק שמדבר על הנצחה וזיכרון אלא בכלל על יישום החוק מבחינת הסיוע לוותיקי מלחמת העולם השנייה, נכון לשנת 2001.

יולנדה שטראוס: המעורבות של משרד הקליטה ביישום חוק ותיקי מלחמת העולם השנייה באה לידי ביטוי בארבעה תחומים: א.

יולנדה שטראוס: המידע לקהל של ותיקי מלחמת העולם השנייה שזכאים לחוק ומדובר בכ12- אלף נזקקים זכאים.

יולנדה שטראוס: לשירות הקהל הזה אנחנו מפעילים מרכז מידע בתל-אביב ונכון לשנת 2001 קיבלנו יותר מ9,000- פניות בכל מיני נושאים, כמו התערבות בגלל בעיות אישיות של קבלת זכאות או מענקים או הטבות או בכלל בקשות למידע כללי.

יולנדה שטראוס: ב.

יולנדה שטראוס: אנחנו משמשים כמתאמים בין הגורמים השונים שמפעילים את החוק ובעיקר בכפוף להנחיה של משרד הביטחון שהוא אחראי על יישום החוק.

יולנדה שטראוס: ג.

יולנדה שטראוס: תשלום מענק שנתי.

יולנדה שטראוס: בשנת 2001 – כידוע המענק כפי שאתם יודעים מהווה 15 אחוזים מהשכר הממוצע במשק – כ10,500- אנשים קיבלו את המענק בתקציב כולל של 11,5 מיליוני שקלים.

יולנדה שטראוס: ד.

יולנדה שטראוס: קידום בתור לקבלת פתרון דיור.

יולנדה שטראוס: נכון להיום יש לנו 3,080 זכאים שממתינים עכשיו לפתרון דיור, מתוכם 346 אנשים קיבלו פתרון דיור וזאת אודות לקידום בשנת המתנה.

יולנדה שטראוס: אני לא מוסמכת לתת תשובה עכשיו, אבל אני מוכנה לבדוק עם הלשכה המשפטית ובוועדת הנהלים כי כיוון שמדובר במספר מצומצם של אנשים ובסכום קטן, אולי תוכל לצאת הוראת שעה לטובת הנושא.

יורי שטרן: אני חושב שכתבתם דברים מעניינים וטובים אבל הדבר המרכזי כפי שאתה ציינת הוא שהמוזיאונים לא מצאו כאן ביטוי ואני ציפיתי שתהיה לזה תשובה בצורה המצומצמת שהיא איזושהי תוכנית מקצועית שלכם שאומרת איך אפשר לעשות את זה.

יורי שטרן: בלי התוכנית המקצועית אנחנו דורכים במקום.

יורי שטרן: הגופים האחרים כמו משרד החינוך ומשרד התרבות, הם גופי סיוע בקטע המקצועי.

יורי שטרן: הציפייה שלי מ"יד ושם", וזה גם לפי החוק, הייתה שבתוכנית שלכם תהיה גם תשובה ראשונית לנושא הזה של אתר ההנצחה, של מוזיאון ההנצחה.

יורי שטרן: חשבתי שהאנשים שלכם – אחרי שהיינו במוזיאון – יבואו לשם ולעוד כמה מקומות, יראו את החומר וייתנו הערכה מקצועית.

יורי שטרן: לעשות את זה אתם לא צריכים לצפות להקמת ועדה ואני מניח שאת זה אתם יכולים לעשות בתוקף תפקידכם.

יורי שטרן: חבל מאוד שזה לא נעשה ובזבזנו זמן מאוד יקר.

יורי שטרן: אני חושב שזאת הפעולה המרכזית שצריכה להתבצע.

יורי שטרן: אני חושב שהרעיון של הקמת צוות בין-משרדי הוא רעיון מאוד טוב ואפשר להקים אותו ליד הוועדה, אבל לרעיון הזה הייתי בכל-זאת רוצה שלישיבה הקרובה תבואו עם איזושהי הערכה מקצועית.

יורי שטרן: לצורך כך אתם צריכים תוך שבוע-שבועיים להגיע לשניים-שלושה מקומות אלה ולתת הערכה ראשונית של החומר.

יורי שטרן: את החומר הזה צריך גם לרכוש ואני לא יודע באיזה סכומים מדובר.

יורי שטרן: אני מניח שיש לכם תקציב רכישות לנושא שואה, ואני לא יודע אם הוא גדול או קטן, אבל ההצעה שלי בשלב הזה היא לראות את הדבר הזה כחלק מפעולה רגילה של הנצחת השואה ולא כתוספת, לעשות מאמץ לתת הערכה לארכיונים האלה ולחומר שנאסף בהם, ולהתחיל להתייחס אליו כחומר תיעודי שאתם רוכשים, במידה שהוא מעניין.

יורי שטרן: אם כן, אני מציע שאכן יוקם הצוות הבין-משרדי ובנוסף לגורמים שמנית כאן, הייתי מכניס גם את נציג הסוכנות.

יורי שטרן: אני מציע ש"יד ושם", לפני המפגש הראשון של הצוות, יכין את הקטע הזה שמתייחס לחומר הקיים ולרעיונות שלכם לגבי איך אפשר לבנות את המקום.

יורי שטרן: אני בטוח שאם הצוות הזה יגבש איזושהי תוכנית, לא נזדקק למשרד האוצר אלא נוכל לפנות גם באמצעות הסוכנות וגם באמצעות גופים אחרים ליהודים בעולם ולאסוף תרומות.

יורי שטרן: אני חושב שבנושא הזה הפוטנציאל של ההתרמה הוא גדול מאוד והסכומים הם לא כל כך דרמטיים כי בסך הכל מה שמציעה עיריית חדרה זה להקים אגף של הנצחה במוזיאון העירוני שהם בונים.

יורי שטרן: לכן התשתית היא תשתית שממילא אוספים עבורה כסף ואנחנו לא מדברים על מוזיאון נפרד.

יורי שטרן: זה במקרה שהולכים על הקטע הזה של מוזיאון בחדרה למרות שאולי תהיה הצעה אחרת.

יורי שטרן: אני חושב שהדברים שהצעתם עכשיו הם טובים מאוד, הם חשובים מאוד והם דחופים מאוד, וכדאי לעשות אותם עם ארגון ותיקי מלחמת העולם השנייה ולקיים ממש בשבוע הבא ישיבה עם ראשי הארגונים.

יורי שטרן: אם תתבצע פעולה בבתי-הספר, חלק מהאנשים האלה דוברים עברית והם יכולים לבוא ולספר את הסיפורים שלהם ובכך להוות דוגמה חיה לכל מה שקרה.

יורי שטרן: אם מדובר בתערוכה ניידת, יש להם חומר.

יורי שטרן: אם מדובר באנתולוגיה של זיכרונות, כאן בארץ יצאו כבר עשרות ספרי זיכרונות שאנשים כתבו ומימנו אותם בעצמם.

יורי שטרן: הארגונים האלה של ותיקי מלחמת העולם השנייה והנכים הוציאו אנציקלופדיות ובהם שמות הגיבורים, של אלה שנפלו, עם קורות חייהם הקצרות וכולי.

יורי שטרן: זאת אומרת, יש חומר רב שאולי בחלקו ידוע לכם ולגבי חלקו האחר אני לא בטוח שהוא ידוע לכם.

יורי שטרן: זה אומר לשבת ולנצל את האוצר הגדול וגם לתת לאנשים מוצא כי בסך הכל הם עשו את הדברים ואחר-כך אין להם שימוש.

יורי שטרן: לכן אני חושב שההמלצה שלנו יכולה להיות כזו שנראה את התקציבים שלכם, את התקציב של משרד החינוך, את התקציב של משרד הביטחון.

יורי שטרן: שאול, עם כל הכבוד, הסכומים שמדובר בהם כאן הם כל כך קטנים.

יורי שטרן: יש לכם טקסים ואירועים, וכאן אני מציע שתיקחו חמישה אחוזים מהתקציבים האלה ותקציבו לזה.

יורי שטרן: אני בטוח שתוכלו למצוא בתקציב שלכם חמישים-שבעים אלף שקלים וזה יהווה הקלה לתקציב ש"יד ושם" מבקש.

יורי שטרן: אם משרד החינוך יתווסף, אפשר יהיה להגיע לתקצוב המתאים.

יורי שטרן: יש חוק והוא מחייב ואני אומר שזה הסעיף היחידי בחוק שלא בוצע.

יורי שטרן: מעניין לשמוע איך משרד האוצר רואה את נושא הביצוע, מעבר להתנדבות שלנו לחפש מקורות.

יורי שטרן: שוב, ישנו חוק והוא מחייב.

ישי עמרמי: לכן מוכרחים לאגד איזשהו סכום כדי שיוכל להניע את הגלגל.

ישי עמרמי: בסופו של דבר הכל קשור בכסף, ואם לא תהיה איזושהי זריקת עידוד מסוימת לקידום הנושא הזה – מעבר למה שנעשה, ו"יד ושם" מקבל על עצמו לעשות בנוסף לזה גם ממקורותיו לדוגמה – ולא יהיה סיוע לא ממשרד הקליטה, לא ממשרד התרבות, לא ממשרד החינוך ולא ממשרד האוצר, ל"יד ושם" יש מספיק צרות גם בלי זה ויש לו לא פחות דברים דחופים שהוא צריך לטפל בהם.

ישי עמרמי: העניין הזה שמטאטאים מתחת לשולחן את העניינים התקציביים לא מקובל עלי.

ישי עמרמי: מדובר על סכומים קטנים אבל בגלל שהם קטנים אומרים לנו להסתדר בעצמנו ושנבלע אותם ואכן ממילא אני אבלע חלק מהעניין ואעשה את זה ברצון.

ישי עמרמי: אני מלא הערכה לכל מה שנעשה, אבל כל הגופים המפוארים האלה לא יכולים להרים מאתיים אלף שקלים או חצי מיליון שקלים כדי שנוכל להפעיל את הנושא?

ישי עמרמי: אנחנו מדברים על ארבעה משרדים.

ישי עמרמי: אני מציע שכל משרד יתכבד וימצא מאה אלף שקלים, "יד ושם" תיתן מאה אלף שקל, ואז יהיו לנו 400 אלף שקל ונוכל להפעיל את התוכנית.

ישי עמרמי: אם לא תתקבל החלטה כזאת, אנחנו נמשיך לדשדש.

ישי עמרמי: אני אמרתי שאני מחשיב מאוד את הקמת המוזיאון, אבל היות שאני בעניין הזה עובד שנים על גבי שנים אני רוצה שתבינו את העניין.

ישי עמרמי: מוזיאונים במדינת ישראל זהו מנדט של משרד התרבות בלבד.

ישי עמרמי: "יד ושם", כמו שאמרתי מהתחלה, הוא לא מוזיאון וטעות לחשוב אותו ככזה.

ישי עמרמי: לכן אם מדובר על מוזיאון, ואנחנו מוכנים לעזור, לדחוף ולסייע בצד המקצועי, מי שצריך קודם כל להוביל את הרעיון של הקמת מוזיאון לנושא הזה מכל סוג ומין שהוא במובן הפורמלי, הענייני הפרוצדורלי והאחריות שבו, זו מערכת המוזיאונים במדינת ישראל.

ישי עמרמי: אני רק הצעתי, ואני מניח שקיבלתם את הצעתי שאומרת שאנחנו לא נטיל את זה רק על משרד התרבות אלא נבנה צוות בין-משרדי שיוכל יחד לסייע בעניין וכאן כן צריך תוכנית, דבר שייקח קצת זמן להכין אותה, וצריך לכתוב את הפרוגרמה ולהמשיך הלאה.

ישי עמרמי: אני משוכנע שגם משרד האוצר, כאשר נגיש לו תוכנית כזו עם השתתפות של גורמים נוספים, יטה שכם וזה יבוא בנוסף לתרומות שאפשר לגייס מגופים נוספים.

ישי עמרמי: זה פרוייקט שצריך להתחיל להניע אותו ובמשך זמן מסוים תהיה תוכנית ואפשר יהיה לבצע אותה.

ישי עמרמי: ביתר הדברים – ההצעות שהוצעו - "יד ושם" ינסה לקדם.

ישי עמרמי: אני מסביר ומבקש שנוכח המצב שאנחנו מדברים בו, אפילו בשביל ההרגשה הטובה של "יד ושם", צריך לומר מהיכן יבוא התקציב לזה.

ישי עמרמי: אתם מחוקקים חוקים ואחר-כך אומרים לנו ללכת לחפש את הכסף.

ישי עמרמי: זה לא מתקבל על הדעת, זה לא הגיוני וזה לא סביר.

ישי עמרמי: אני מציע שאם התוכנית של "יד ושם" שהוגשה כרגע בעיקרון מקובלת, תימצא דרך שהגופים השונים, כולל "יד ושם" יעמידו כל אחד סכום קטן סמלי בשביל להגיד שאנחנו אתכם בעניין הזה.

ישי עמרמי: סכום סמלי יכול להיות חמישים או מאה אלף שקל, מדובר בשלושה-ארבעה גופים, והנה יש לנו כבר כסף להתחלה.

ישי עמרמי: אני מוכן לקבל על עצמו לעשות תערוכה ניידת ואני חושב שזה דבר יוצא מגדר הרגיל, אבל לשם זה אני צריך את התקציב.

מיכאל נודלמן: א.

מיכאל נודלמן: תוכנית "יד ושם" לטווח ארוך כאשר התוכנית צריכה להיות מוכנה תוך שבעה חודשים, עת מוגש התקציב החדש.

מיכאל נודלמן: ב.

מיכאל נודלמן: תוכנית לקראת יום הניצחון שחל ב9- במאי.

מיכאל נודלמן: כאן נצטרך להקים קבוצה כאשר כל אחד יאמר כמה הוא מוכן לתת וכאן אני חושב שגם משרד האוצר צריך להשתתף, הגם שלא מדברים בכסף גדול.

מיכאל נודלמן: ג.

מיכאל נודלמן: הקמת מוזיאונים.

מיכאל נודלמן: במה שקשור לתוכנית לטווח ארוך, אני חושב שאתם צריכים לשבת עם יורי שטרן בישיבה בה גם אני מוכן להשתתף.

מיכאל נודלמן: אנחנו צריכים תוך שבעה חודשים להכין חומר כדי שנוכל להגיש בקשה לתקציב לשנת 2003.

מיכאל נודלמן: לגבי יום הניצחון שחל ב9- במאי, אני מבקש שמשרד הביטחון, משרד הקליטה, משרד האוצר ו"יד ושם" ייתנו את שמות נציגיהם כדי שנוכל לשבת יחד ולראות באיזו תוכנית מדובר, מה הסכומים הדרושים ומי יכול איזה סכום לתת.

מיכאל נודלמן: אני רוצה שנמשיך את הדיון לגבי המוזיאונים.

מיכאל נודלמן: דיברו על מוזיאון בחדרה שהוא מוזיאון נפלא ואנחנו לוקחים בחשבון באיזה תנאים הוא הוקם.

מיכאל נודלמן: אני אומר שזה בלתי אפשרי היה להקים אותו, אבל בכל-זאת אנשים הקימו אותו.

מיכאל נודלמן: בנוסף למוזיאון שנמצא בחדרה, בישראל יש עוד מוזיאונים.

מיכאל נודלמן: נמצא כאן לאוניד שנקר שהוא ותיק מלחמה שהקים בביתו מוזיאון לזכר גיבורי מלחמת העולם השנייה.

מיכאל נודלמן: בנוסף למוזיאון שהוא הקים הוא גם כתב ספר על גיבורי מלחמת העולם השנייה.

מיכאל נודלמן: האיש בן שמונים אבל הוא עדיין עובד ומקדיש את כל כוחו ואת כל כספו כדי שיהיה זיכרון לגיבורי המלחמה.

מיכאל נודלמן: צריך לקחת בחשבון שאנשים לא עובדים בגלל השכר אלא כדי להנציח את זיכרון הגיבורים האלה.

לאוניד שנקר: ב1992- פניתי במכתב למוזיאון "יד ושם" ובמכתב ציינתי שיש לי חומר לגבי גיבורי מלחמת העולם השנייה.

לאוניד שנקר: התשובה שקיבלתי הייתה ש"יד ושם" מעונין בחומר על חמישה-שבעה גיבורים של מלחמת העולם השנייה.

לאוניד שנקר: יש לי כאן תמונות של אנשים שעלו לארץ ובזמנו קיבלו את אות הגבורה הגבוה ביותר אבל בנוסף לאלה יש לי חומר על עוד 250 יהודים שקיבלו אותות גבורה.

לאוניד שנקר: "יד ושם" מבקש תוספת של מאה אלף שקלים כדי לקיים את הטקס ב9- במאי אבל אני מבקש רק 10,000 שקלים כדי להוציא לאור את הספר על יהודים גיבורי מלחמת העולם השנייה.

לאוניד שנקר: נאמר שאם לא היה ניצחון במלחמת העולם השנייה בעזרתו של הצבא הסובייטי, גם ארץ-ישראל לא הייתה קיימת.

דוד זליבנסקי: ב1994- התחלתי לאסוף חומר על גיבורים יהודים במלחמת העולם השנייה ועכשיו חדרה הפכה למרכז בו נמצא החומר הזה.

דוד זליבנסקי: בחדרה בנינו מוזיאון שמראה את השתתפות היהודים במלחמת העולם השנייה ועכשיו יש לנו כבר מודל שעובד במתכונת מוזיאון גדול.

דוד זליבנסקי: בחדרה יש לנו ארכיון, יש תערוכה, יש ספרייה.

דוד זליבנסקי: זה המוזיאון היחיד שנותן לנו מבט אחר על מלחמת העולם השנייה והשתתפות היהודים בה אבל הוא נמצא במצב קטסטרופלי והאסון מתרחש לנגד עינינו כאשר המוזיאון יכול להיסגר כבר מחר.

דוד זליבנסקי: המפתחות למוזיאון אצלי ואני חושש שאחלה ולא יהיה מי שיטפל בו.

דוד זליבנסקי: המוזיאון נמצא במקלט שקיבלנו מהעירייה, ללא חלונות, ללא מיזוג אוויר, לא מפרסמים שהמוזיאון הוא אכן מוזיאון והמוזיאון הוא בעצם מוזיאון מחתרתי.

דוד זליבנסקי: רק אנחנו הגיבורים של מלחמת העולם השנייה יכולים לספר על מה שקרה, ואף בן-אדם שלא השתתף לא יכול לספר, אפילו שיהיה מקצוען בנושא.

דוד זליבנסקי: הוא לא יוכל לספר כמו שנוכל לספר אנחנו, אלה שהשתתפנו, אבל היום אנחנו בני 80-75.

דוד זליבנסקי: גילברט מאוניברסיטת אוקספורד כתב הרבה ספרים טובים ובספר שלו הוא כותב שברוסיה היו רק 27 אנשים שקיבלו את אות גיבור ברית-המועצות.

דוד זליבנסקי: עם כל הערכתי לו, אולי הוא מקצוען, אבל על השתתפות רוסיה וברית-המועצות במלחמת העולם השנייה צריך לספר מי שהשתתף בה.

דוד זליבנסקי: כל מי שמשתתף היום בישיבה בכנסת צריך לקחת על עצמו אחריות אנושית ואחריות מדינית על גורלו של המוזיאון בחדרה.

דוד זליבנסקי: אם המוזיאון ימות, זה יהיה אסון גדול ולא יכירו את ההיסטוריה כפי שהיא.

דוד זליבנסקי: בתערוכה שנמצאת במוזיאון בחדרה יכולנו להראות רק חמישה אחוזים מהחומר שיש בידינו וכל החומר שיש לנו יכול ללכת לאיבוד.

דוד זליבנסקי: אין לי תוכנית מסוימת ואני לא יודע מה לעשות.

דוד זליבנסקי: אני פונה לכולם ומבקש לעזור לנו.

מיכאל נודלמן: אני רוצה לשמוע את נציגת משרד התרבות כי משרד התרבות הוא אחראי על המוזיאונים.

מיכאל נודלמן: אני מבין שאין לכם תקציבים לבניית מוזיאונים, אבל תוכנית כלשהי צריכה להיות.

לודמילה לגוש: אנחנו אכן אחראים על מוזיאונים אבל המוזיאון הזה במובן זה הוא לא מוזיאון ולכן אנחנו יכולים ללכת בשלבים.

לודמילה לגוש: אם נשתתף בצוות הבין-משרדי, יהיה לנו יותר קל משום שמאה אלף שקלים אנחנו מסוגלים למצוא משום ששר המדע, התרבות והספורט מאוד התרשם ותומך בנושא הזה, מה עוד שכאלוף בצה"ל הוא מבין מה היה שם ובאיזה אנשים גיבורים מדובר.

לודמילה לגוש: הוקמה מועצת מוזיאונים חדשה ואני חברה במועצה זאת.

לודמילה לגוש: אני מבטיחה לכם שבישיבה הראשונה אני אעלה את הנושא על סדר היום.

לודמילה לגוש: במועצה זו חברים אנשים מאוד מכובדים.

לודמילה לגוש: אני לא רואה טעם להקים הרבה מוזיאונים אלא אני חושבת שצריך לקחת מוזיאון אחד כבסיס להנצחה.

לודמילה לגוש: אני לא בטוחה שזה יהיה מוזיאון, אבל לא חשוב מה תהיה הכותרת של המקום.

לודמילה לגוש: אנחנו לא תומכים ב"יד ושם" משום שהוא לא מוזיאון אלא זה דבר הרבה יותר משמעותי מאשר מוזיאון.

לודמילה לגוש: זה פשוט מפעל חיים.

לודמילה לגוש: אני מקווה שבעוד חודש נדע מה החלטת ועדת התמיכות.

לודמילה לגוש: אין לי ספק שסכום מסוים כבר ילך למוזיאון ובשלב השני דרך מועצת המוזיאונים נקבל את החומר.

לודמילה לגוש: יש לנו קשר הדוק וחם עם המוזיאון בחדרה.

לודמילה לגוש: אני נפגשתי עם מנהל המקום.

לודמילה לגוש: אפשר לתת לו מקום, אבל זה יקרה בעוד שנתיים ולכן במשך זמן זה אנחנו צריכים להציג את החומר ולתת אפשרות לדוד לשקם את המקום כאשר אפילו צריך לבנות מסגרות זכוכית מסביב לתמונות כי הכל קורס.

לודמילה לגוש: לפני יום הניצחון שר המדע והתרבות שוב יבקר במקום ונראה מה אנחנו עושים בצורה מקצועית.

מיכאל נודלמן: אני מבקש מ"יד ושם" משרד החינוך, משרד התרבות, משרד הביטחון, ממשרד הקליטה, משרד האוצר, מארגון ותיקי מלחמת העולם השניה – דוברי עברית ביניכם – ממרכז השלטון המקומי ומעיריית חדרה לקבל בתוך שבוע את שמות הנציגים לוועדה הבין-משרדית שהציעו להקים אותה.

מיכאל נודלמן: אני מודה לכם.